DA Den Europæiske Unions Tidende C 74/4

Høringskonsulentens endelige rapport (1)

Konvolutter

(AT.39780)

(2015/C 74/04)

Den 10. december 2013 indledte Europa-Kommissionen (»Kommissionen«) proceduren efter artikel 11, stk. 6, i forordning (EF) nr. 1/2003 (2) mod Bong AB, Bong Sverige AB, Bong Belgium S.A., Bong U.K. Ltd., Bong GmbH (»Bong«); GPV France SAS, Heritage Envelopes Ltd. (»GPV«); Holdham S.A. (»Hamelin«); Edlef Bartl Holding GmbH, mayer-network GmbH, Mayer-Kuvert-network GmbH (»Mayer-Kuvert«); Printeos, S.A, Tompla Sobre Expres, S.L., Tompla Scandinavia AB, Tompla France SARL og Tompla Druckerzeugnisse Vertriebs GmbH (»Tompla«) (samlet benævnt »parterne«).

Efter forligsforhandlingerne og indgivelsen af forligsindlæg i henhold til artikel 10a, stk. 2, i forordning (EF) nr. 773/2004 (3) vedtog Kommissionen den 18. november 2014 en klagepunktsmeddelelse, hvori det anførtes, at parterne havde deltaget i en samlet og vedvarende overtrædelse af artikel 101 i traktaten om Den Europæiske Unions funktionsmåde og artikel 53 i EØS-aftalen.

Overtrædelsen bestod i at fordele kunder mellem sig, koordinere priser og udveksle kommercielt følsomme oplysninger vedrørende standard-/katalogkonvolutter og specialtrykte (tilpassede og/eller skræddersyede) konvolutter i alle former, farver og størrelser. Overtrædelsen stod på mellem den 8. oktober 2003 (eller for Hamelin fra den 5. november 2003) til den 22. april 2008.

Parternes respektive svar på klagepunktsmeddelelsen bekræftede, at den afspejlede indholdet af deres forligsindlæg.

Jeg har i henhold til artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til, og konkluderet, at det er tilfældet i denne sag.

I betragtning af ovenstående, og eftersom parterne ikke har fremsat anmodninger eller klager til mig (4), finder jeg derfor, at alle parternes proceduremæssige rettigheder i denne sag er blevet respekteret.

Bruxelles, den 8. december 2014. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Ifølge artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).